Flere steder i Vendsyssel måtte trafikanterne lørdag formiddag ud på en omvej, da tekniske problemer fik bommene til at gå ned i overskæringerne. Nordjyllands Politi kan ikke svare på, hvor mange steder det er galt, men man opfordrer bilisterne til at finde alternative veje. Fjernstyringsproblemerne betyder også, at der er sat busser ind mellem Aalborg og Frederikshavn, fordi der ikke kan køre tog, oplyser Banedanmarks pressemedarbejder Lisbeth Ligaard. I øjeblikket arbejder man på at ordne fejlen og er også ved at sende mandskab ud til de bomme, der ikke kan komme op, så de kan blive rejst manuelt. Fejlen betyder også, at højtalerudkaldene ikke virker på stationerne.

Referat:
Problemer med togenes fjernstyring har ikke kun påvirket de togrejsende i Nordjylland, men også bilisterne.